Подоров Иван Гаврилович

Подоров Иван Гаврилович (комиӧн: Гаврил Иван; 1906—1942) — коми поэт, вуджӧдчысь.

 Олан туй 
Иван Подоров чужӧма 1906-ӧд вося тӧвшӧр тӧлысь 14-ӧд лунӧ Вӧлӧгда губерняысь Усть-Сысольск уездса Палаззя сиктын (ӧні — Сыктыв районын).

Начальнӧй школа помалӧм бӧрын уджалӧма бать овмӧсас, 1929-ӧд восянь — вӧрын. 1932-ӧд воын лоӧма «звучникъяс» медводдза бригадаӧн веськӧдлысьӧн. Гаврил Иванлысь гижан сямсӧ казялӧмаӧсь коми гижысьяс Павел Шеболкин да Иван Симаков, кодъяс волӧмаӧсь тайӧ нималана бригадаас. 1933-ӧд воын Иван Подоров пырӧма велӧдчыны Кардорса комвузӧ. Сійӧс помалӧм бӧрын уджалӧма велӧдысьӧн да избачӧн Палаззяын, Коми небӧг лэдзанінын редакторӧн.

Усьӧма Айму вӧсна Ыджыд тышын 1942-ӧд воын.

 Гижан удж 
Гаврил Иван гижлӧма кывбуръяс да очеркъяс. Йӧзӧдлывлӧма «Ударник» журналын.

Комиӧдлӧма роч гижысьясӧс, на лыдын А. Толстойлысь «Зарни ключ либӧ Буратинолӧн приключениеяс» небӧгсӧ (1939).

 Комиӧдӧм небӧгъяс 
 Толстой А. Зарни ключ либӧ Буратинолӧн приключениеяс. — Сыктывкар: Коми государственнӧй издательство, 1939. — 136 л.б.
 Степняк-Кравчинскӧй С. Андрей Кожухов. — Сыктывкар: Коми государственнӧй издательство, 1940. — 238 л.б.
 Панферов Ф. Ас синъясӧн: повесть. — Сыктывкар: Коми государственнӧй издательство, 1942. — 38 л.б.

 Ӧшмӧсъяс 
 Иван Гаврилович Подоров: биогр. юӧр // Коми поэзия антология. — Сыктывкар, 1967. — Л.б. 237.
 «Коми гижӧд» онлайн-тӧданінын Подоров Иван Гаврилович йылысь

 Ыстӧдъяс 

Категория:Персоналия анбурӧд
Категория:Персоналия:Коми
Категория:Коми гижысь
Категория:Палаззя сикт овмӧдчӧмин
Категория:Айму вӧсна Ыджыд тыш вылӧ усьысьяс